SL Uradni list Evropske unije C 300/38

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 300/15)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„PRESUNTO DO ALENTEJO“ ali „PALETA DO ALENTEJO“

ES št.: PT/PDO/005/0440/24.11.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Gabinete de Planeamento e Politicas Naslov: Rua Padre António Vieira, n.o 1, 8o P-1099-073 Lisboa Telefon: (351) 213 81 93 00 Telefaks: (351) 213 87 66 35 E-naslov: gppaa@gppaa.min-agricultura.pt

2. Vlagatelj:

Naziv: ACPA — Associação de Criadores de Porco Alentejano Naslov: Rua Armação de Pêra, n.o 7 P-7670-259 Ourique Telefon: (351) 286 51 80 30 Telefaks: (351) 286 51 80 37 E-naslov: acpaourique@mail.telepac.pt Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.2: Mesni proizvodi (kuhani, soljeni, prekajeni itd.)

4. Specifikacija:

(povzetek zahtev v skladu s členom 4(2) Uredbe (ES) št. 510/2006):

4.1. Ime: „Presunto do Alentejo“ ali „Paleta do Alentejo“

4.2. Opis: Mesni proizvodi „presuntos“ in „paletas“, proizvedeni iz stegen in pleč prašičev (razen živali za razplod) pasme alentejano, ki je registrirana v portugalski rodovniški knjigi za območje vzreje Alentejo, živali te pasme pa so rejene na poseben način in zaklane pri starosti 12 do 24 mesecev. Soljenje, presoljevanje, sušenje, staranje, rezanje in pakiranje se izvajajo po določenih pravilih.

Mesni proizvodi „presuntos“ so pripravljeni iz zadnjih nog, odrezanih v višini medenice prašiča, medtem ko so mesni proizvodi „paletas“ pripravljeni iz sprednjih nog. Mesna proizvoda „presunto“ in „paleta“ zaznamujejo anatomija živali in mišice, ki jih prekriva plast maščobe. Oblika in videz: medtem ko je lahko proizvod v prerezu podolgovat ali okrogel, se zunanja plast kože in parkelj v nobenem primeru ne odstranita. Teža: več kot 5 kg pri mesnem proizvodu „presunto“ in več kot 3,5 kg pri mesnem proizvodu „paleta“. Meso je pri rezanju rožnato do temno rdeče, mastno, gladko, nepravilno in marmornato s progami medmišične maščobe. Tkivo je mehko in ne preveč vlaknasto, zelo nežno in sočno. Maščoba je oljnata, tekoča, svetla, bele do bisernate barve in prijetnega okusa. Okus je voljen, nežen, rahlo slan, dolgotrajen, prijeten, včasih rahlo pikanten, aroma pa prijetna, blaga, prefinjena, imenovana „montanheira“.

4.3. Geografsko območje: Meje geografskega območja, na katerem se živali skotijo, vzrejajo, pitajo in zakoljejo ter na katerem se razrežejo trupi in pridobijo stegna in krače, ki se predelajo v šunko iz stegen in pleč, ter na katerem poteka rezanje, razkosavanje in pakiranje, so določene naravno glede na lokacijo kmetijsko-gozdarskih sistemov in območij „montado“ (hrastovi nasadi in pašniki za prašiče), prisotnost kmetij, na katerih se lahko izvaja kmetijstvo vrste „montanheira“, ter glede na obstoječa pravila, ki urejajo zakol in rezanje ter pridobivanje stegen in pleč prašičev pasme alentejano, skupaj z znanjem in izkušnjami prebivalcev, ki združujejo pristne in nespremenjene lokalne metode predelave, rezanja in pakiranja.

Območje zajema naslednje občine in okraje: Abrantes, Alandroal, Alcácer do Sal (razen okraja Santa Maria do Castelo), Alcoutim, Aljezur (okraji Odeceixe, Bordeira, Rogil in Aljezur), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (okraja Odeleite in Azinhal), Castro Verde, Chamusca, Coruche, Crato, Cuba, Elvas (razen okraja Caia e S. Pedro), Estremoz, Évora, Ferreira do Alentejo, Fronteira, Gavião, Grândola (razen okraja Melides), Idanha-a-Nova, Lagos (okraj Bensafrim), Loulé (okraji Ameixial, Salir, Alte, Benafim in Querença), Marvão, Mértola, Monchique (okraji Monchique, Marmelete in Alferce), Monforte, Montemor-o-Novo, Mora, Moura, Mourão, Nisa, Odemira (razen okrajev Vila Nova de Mil Fontes in S. Teotónio), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (razen okraja S. André), Sardoal, São Brás de Alportel, Serpa, Sines, Silves (okraji S. Marcos, S. Bartolomeu de Messines in Silves), Sousel, Tavira, (okraj Cachopo), Vendas Novas, Viana do Alentejo, Vidigueira, Vila Velha de Ródão in Vila Viços.

4.4. Dokazilo o poreklu: Prašiči pasme alentejano morajo biti skoteni in vzrejeni na registriranih in nadzorovanih kmetijah. Živali se ob skotitvi vnesejo v ustrezno rodovniško knjigo. Zakol, razsek, predelavo, razkosavanje in pakiranje je treba izvajati v predelovalnih obratih, ki jih je za ta namen odobril nadzorni organ, so na geografskem območju in se nadzirajo. Odobritev je odvisna od predhodnega preverjanja razmer, v katerih se izvajata proizvodnja in predelava, zlasti glede porekla uporabljenih surovin in glede tega, kako se te predelujejo/razrežejo/razkosavajo/pakirajo, ter lastnosti končnega proizvoda. Sprejeti so bili specifikacije in nadzorni postopki, ki veljajo za celotni proizvodni postopek in za vse udeležene.

Celovit sistem sledljivosti, ki ga izvajajo proizvajalci, omogoča spremljanje celotnega proizvodnega postopka od surovine do končnega proizvoda („od pašnika,montado' do mize“) in identifikacijo številk ušesnih znamk na živalih na podlagi številke na certifikacijski oznaki na celih šunkah ali paketih razkosanega mesa.

Na koncu proizvodnega postopka lahko certifikacijsko oznako, logotip in ime Presunto do Alentejo (ZOP) ali Paleta do Alentejo (ZOP) nosijo le proizvodi, ki izpolnjujejo vse specifikacije in za katere so bili izvedeni ustrezni dokumentirani pregledi – vključno z laboratorijskimi preskusi in predložitvijo ocenjevalni komisiji.

4.5. Metoda pridobivanja: Prašiči pasme alentejano se vzrejajo z ekstenzivnim in polekstenzivnim sistemom reje, večinoma na prostem, na območjih, na katerih raste najmanj 40 dreves črnike ali plutovca na hektar in na katerih je največja gostota prašičev en prašič na hektar pašnika „montado“. Živali se večinoma redijo ekstenzivno in se hranijo z ostanki žit in stranskimi proizvodi, travami, stročnicami (npr. z grahom in grašico) ter celo manjšimi sesalci in pticami, jajci, plazilci, mehkužci, črvi itd., kar je običajno za vsejede živali. Le pri pomanjkanju hrane na polju se živalim dodajajo prehranska dopolnila (do 30 % prehrane), ki ne izhajajo iz regije. Živali se morajo vedno na koncu od 60 do 90 dni rediti po sistemu „montanheira“ (tj. hranjenje z želodom in drugimi proizvodi s pašnikov „montado“) ter morajo tako pridobiti vsaj tri arrobe (45 kg) telesne teže. Prašiči se zakoljejo v starosti med 12 in 24 mesecev, pri čemer je najmanjša teža trupla 90 kg. (Sveža) stegna in pleča so označena posamezno z oštevilčeno oznako. Stegna in pleča morajo po obrezovanju tehtati najmanj 7,5 kg in 5 kg, pri čemer se parkelj ne odstrani. Glede na težo stegen in pleč se lahko podkožna maščoba obreže. Predelava zadnjih in sprednjih nog po pristnih in nespremenjenih lokalnih metodah, ki izhajajo iz znanja in izkušenj lokalnega prebivalstva ter visokogorskih razmer, vključuje: rezanje, soljenje, izpiranje, presoljevanje (znojenje), sušenje in staranje. S tem postopkom mesni proizvodi „presuntos“ in „paletas“ počasi pridobijo videz, barvo, aromo in sestavo, zaradi katerih so edinstveni.

Proizvodi „Presuntos“ in „Paletas do Alentejo“ se lahko tržijo celi, razrezani ali razkosani, s kostjo ali brez kosti. Rezanje, razkosavanje in odkoščevanje se lahko izvajajo le v predelovalnih obratih na geografskem območju pridelave, ti postopki pa morajo upoštevati posebno znanje in izkušnje glede oblike, prefinjenosti arom ter večplastnosti okusov. Preden se kos izbere za razrez, regijski strokovnjaki določijo optimalno stopnjo sušenja, izobraženi in usposobljeni pokuševalci pa izvedejo natančno oceno organoleptičnih lastnosti proizvoda in njegove primernosti za rezanje. Za čim večji donos od vsakega kosa morajo rezanje izvajati visoko usposobljeni strokovnjaki, ki lahko s spretnim rezanjem izkoristijo vse mišično tkivo kosa in ga razrežejo na izredno tanke rezine, s čimer se v celoti izkoristijo organoleptične lastnosti proizvoda. Kakovost maščobe na mesu – ki ima svoj okus, aromo, barvo in sijaj – se hitro poslabša, če je v stiku z zrakom ali visokimi temperaturami. V skladu s tem je treba navedeni postopek izvesti v predelovalnih obratih, ki so primerni tako mikrobiološko kot glede temperature in vlažnosti, da se ne poslabša prefinjen okus proizvoda in se omogoči njegovo takojšnje pakiranje ter tako prepreči izpostavljenost zraku. Dodati je treba, da ta postopek vključuje organoleptične preskuse, ki jih izvaja posebej usposobljeno osebje.

Namen teh ukrepov je zagotoviti popolno sledljivost in (zlasti organoleptično) nepokvarljivost proizvoda, tako da se potrošnikom brez zavajanja dobavijo pristni proizvodi, proizvedeni v regiji izvora, ter na katerih se lahko pregledi izvajajo v celotnem proizvodnem ciklusu.

4.6. Povezava: Presuntos in Paletas do Alentejo so proizvedeni v regiji z nekakovostno prstjo ter zelo vročimi in suhimi poletji ter hladnimi in suhimi zimami. Rastlinstvo, ki lahko v takih razmerah uspeva in ga je mogoče uporabiti, so nasadi črnike/plutovca („montado“) in z njimi povezano rastlinstvo. Prašiči pasme alentejano lahko v celoti izkoristijo te naravne razmere, saj jih je mogoče rediti na prostem in se lahko hranijo večinoma z naravnimi proizvodi, značilnimi za to okolje (trava, želod, žita in stročnice ter manjše živali), po posebnem sistemu, imenovanem „montanheira“.

Ta vrsta reje živali in prehrana dajeta mesu posebne lastnosti glede mišic in maščobe.

Opisane podnebne razmere so omogočile tudi razvoj znanja in izkušenj, ki omogočajo naravno sušenje svinjine, brez uporabe dima ali kakršnih koli zunanjih dejavnikov, razen soli.

Šunke in pleča se tako proizvedejo v značilni obliki s parkljem (ker gre za „črni parkelj“, ga takoj povežemo s prašičem pasme alentejano) in s posebnimi organoleptičnimi lastnostmi, od katerih najbolj izstopajo marmornate mišice, barva in sijaj maščobe, sestava, aroma in okus, značilni za proizvode iz prašičev pasme alentejano (ker se vzrejajo po sistemu „montanheiro“), ki se sušijo v naravnih razmerah opisane regije.

Povezanost proizvoda z regijo temelji tudi na naslednjih dejavnikih:

Zgodovina: Prvi dokumentirani viri o obstoju prašičev v regiji Alentejo segajo v obdobje več stoletij pr. n. št., obstajajo pa tudi dokazi o proizvodnji prašičjega mesa na Portugalskem v rimskem in arabskem obdobju. Cato je hvalil šunko iz regije Alentejo, ki so jo izdelovali na zahodni obali. Pripovedi iz časa ponovne krščanske osvojitve Iberskega polotoka govorijo o sporih med kmeti, pri čemer eni poudarjajo škodo, ki jo prašiči povzročajo na pridelkih, drugi pa opozarjajo na ugodne vplive kakovostnega mesa in drugih proizvodov teh prašičev na prehrano. Ob koncu devetnajstega stoletja in na začetku dvajsetega stoletja je bila prašičereja eden od glavnih gospodarskih virov v regiji Alentejo, ki je zagotavljal trajnostne pogoje za regijo in njene prebivalce.

Ljudje in navade: Uživanje teh proizvodov, ki se nikoli ne strežejo kuhani, spremljajo različni običaji. V preteklosti so se mesni proizvodi „Presuntos“ ali „Paletas do Alentejo“ postregli le ob praznovanjih ali kot poklon častnim gostom.

4.7. Nadzorni organ:

Naziv: Agricert — Certificação de Produtos Alimentares, Lda Naslov: Av. de Badajoz, n.o 3 P-7350-903 Elvas Telefon: (351) 268 62 50 26 Telefaks: (351) 268 62 65 46 E-naslov: agricert@agricert.pt

Ugotovljeno je, da AGRICERT izpolnjuje zahteve standarda 45011:2001.

4.8. Označevanje: Etiketa mora vključevati: Presunto do Alentejo ali Paleta do Alentejo (ZOP) in ustrezen logotip Skupnosti. Etiketa mora vključevati tudi certifikacijsko oznako, vključno z imenom proizvoda in obliko zadevnega besedila, ime nadzornega organa in serijsko številko (tj. številčno ali črkovno-številčno kodo, ki omogoča sledljivost proizvoda). Naslednji piktogram je vžgan na zunanjo plast kože proizvodov Presunto do Alentejo ali Paleta do Alentejo: